Title: ประกาศกระทรวงแรงงานและสวัสดิการสังคม เรื่อง ประเภท ขนาดของกิจการ และท้องที่ที่ให้นายจ้างจ่ายเงินสมทบ  (ฉบับ Update ล่าสุด)

ประกาศกระทรวงแรงงานและสวัสดิการสังคม

ประกาศกระทรวงแรงงานและสวัสดิการสังคม
เรื่อง ประเภท ขนาดของกิจการ และท้องที่ที่ให้นายจ้างจ่ายเงินสมทบ

อาศัยอำนาจตามความในมาตรา ๖
และมาตรา ๔๔ แห่งพระราชบัญญัติเงินทดแทน พ.ศ. ๒๕๓๗ กระทรวงแรงงานและสวัสดิการสังคม
จึงออกประกาศกำหนดประเภทขนาดของกิจการ และท้องที่ที่ให้นายจ้างจ่ายเงินสมทบ
ดังต่อไปนี้

ข้อ ๑[๑] 
ประกาศกระทรวงแรงงานและสวัสดิการสังคมฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒[๒]  ให้นายจ้างที่มีลูกจ้างทำงานตั้งแต่หนึ่งคนขึ้นไปในทุกท้องที่ทั่วราชอาณาจักรมีหน้าที่จ่ายเงินสมทบ
ทั้งนี้ เว้นแต่
(๑)
นายจ้างซึ่งประกอบกิจการเพาะปลูก ประมง ป่าไม้ และเลี้ยงสัตว์ซึ่งมิได้ใช้ลูกจ้างตลอดปีและไม่มีงานลักษณะอื่นรวมอยู่ด้วย
(๒) นายจ้างที่เป็นบุคคลธรรมดา
ซึ่งงานที่ลูกจ้างทำนั้นมิได้มีการประกอบธุรกิจรวมอยู่ด้วย
(๓) นายจ้างซึ่งประกอบการค้าเร่
การค้าแผงลอย

ข้อ ๓  อัตราเงินสมทบที่นายจ้างต้องจ่ายตามข้อ ๒
ให้เป็นไปตามประกาศกระทรวงแรงงานและสวัสดิการสังคม ที่ออกตามความในมาตรา ๔๕ แห่งพระราชบัญญัติเงินทดแทน
พ.ศ. ๒๕๓๗

ข้อ ๔ 
ให้นายจ้างซึ่งมีหน้าที่จ่ายเงินสมทบกองทุนเงินทดแทนตามประกาศกระทรวงมหาดไทย
ซึ่งออกตามประกาศของคณะปฏิวัติ ฉบับที่ ๑๐๓ ลงวันที่ ๑๖ มีนาคม พ.ศ. ๒๕๑๕
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประกาศของคณะปฏิวัติ ฉบับที่ ๑๐๓
ลงวันที่ ๑๖ มีนาคม พ.ศ. ๒๕๑๕ (ฉบับที่ ๑) พ.ศ. ๒๕๓๓
อยู่แล้วก่อนวันที่ประกาศนี้ใช้บังคับ ให้มีหน้าที่จ่ายเงินสมทบต่อไปตามอัตราเงินสมทบที่กำหนดในประกาศกระทรวงแรงานและสวัสดิการสังคม
ที่ออกตามความในมาตรา ๔๕ แห่งพระราชบัญญัติเงินทดแทน พ.ศ. ๒๕๓๗

ประกาศ ณ วันที่ ๑๒ กันยายน ๒๕๓๗
เสริมศักดิ์ การุญ
รัฐมนตรีช่วยว่าการฯ ปฏิบัติราชการแทน
รัฐมนตรีว่าการกระทรวงแรงงานและสวัสดิการสังคม

ประกาศกระทรวงแรงงานและสวัสดิการสังคม เรื่อง ประเภท
ขนาดของกิจการ และท้องที่ที่ให้นายจ้างจ่ายเงินสมทบ (ฉบับที่ ๒) [๓]

ข้อ ๒
ในกรณีที่ลูกจ้างหรือผู้มีสิทธิเป็นผู้มีสิทธิได้รับเงินทดแทนจากนายจ้างอยู่ก่อนวันที่ประกาศนี้ใช้บังคับ
ให้มีสิทธิได้รับเงินทดแทนจากนายจ้างต่อไปจนครบตามสิทธิ

ข้อ ๓
ประกาศนี้ให้ใช้บังคับตั้งแต่วันที่ ๑ เมษายน พ.ศ. ๒๕๔๕ เป็นต้นไป

[๑] ราชกิจจานุเบกษา เล่ม ๑๑๑/ตอนพิเศษ ๔๑
ง/หน้า ๕๒/๓๐ กันยายน ๒๕๓๗

[๒] ข้อ ๒ แก้ไขเพิ่มเติมโดย ประกาศกระทรวงแรงงานและสวัสดิการสังคม เรื่อง ประเภท ขนาดของกิจการ
และท้องที่ที่ให้นายจ้างจ่ายเงินสมทบ (ฉบับที่ ๒)

[๓] ราชกิจจานุเบกษา
เล่ม ๑๑๙/ตอนพิเศษ ๒๕ ง/หน้า ๖/๑๙ มีนาคม ๒๕๔๕